stanford-oval/wikipedia huggingface dataset:
נאמור

ערך זה עוסק בעיר בשם נאמור. אם התכוונתם למחוז בשם זה, ראו .
נאמור (בצרפתית: Namur, בהולנדית: Namen, בוולונית: Nameûr) היא בירת אזור ולוניה ובירת המחוז נאמור בבלגיה.
נכון לשנת 2005 מנתה העיר 106,757 תושבים. שטח העיר: 175.69 קמ"ר. צפיפות: 607.69 תושבים לקמ"ר.
גאוגרפיה

העיר ממוקמת כ-65 ק"מ דרומית מזרחית לבריסל בנקודת מפגש הנהרות סמברה ומז, ובהצטלבות מסילות הברזל שבין בריסל ולוקסמבורג ובין ליל ולייז'. בשל מיקומה כפתח לאזור הארדנים היא משמשת מרכז תיירות חשוב.
היסטוריה

העיר נוסדה כנקודת סחר חליפין בתקופה הקלטית. היא נפלה בידי הרומאים לאחר שיוליוס קיסר ניצח את השבטים הקלטיים המקומיים. בימי הביניים נודעה נאמור בשל הטירה המשקיפה על האזור, שנבנתה על ידי המלכים המרובינגים. במאה העשירית הפכה העיר לבירת רוזנות נאמור. ב-1242 נפלה בידי רוזן פלנדריה, וב-1429 נמכרה על ידי ז'אן השלישי, הרוזן האחרון של נאמור, לפיליפ השלישי דוכס בורגונדיה. ההיסטוריה של נאמור רצופה במלחמות בגלל מיקומה האסטרטגי. ב-1692 נפלה בידי לואי הארבעה עשר מלך צרפת, אך ב-1695 נכבשה על ידי ויליאם השלישי מאוראנז'. ב-1746 היא הותקפה על ידי כוחותיו של לואי החמישה-עשר מלך צרפת, אך ב-1748 היא נמסרה לשלטון אוסטריה. ב-1792 נכבשה על ידי צבא המהפכה של צרפת, אך ב-1815 נמסרה להולנד בהתאם להסכמי קונגרס וינה. ב-1830 הפכה נאמור לחלק מבלגיה העצמאית. במלחמות העולם הראשונה והשנייה נפלה בידי הגרמנים וסבלה נזקי מלחמה כבדים.
כלכלה

נאמור היא מרכז מסחרי ותעשייתי חשוב. ענפי התעשייה העיקריים: ייצור מכונות ופלדה, עיבוד עורות, חרסינה, זכוכית ונייר. ספינות נהר המשמשות להובלת סחורות משייטות דרך מרכז העיר על הנהר מז.
תיירות

אתר התיירות העיקרי היא מצודת נאמור שנבנתה על ידי וובאן, המהנדס הצבאי של לואי הארבעה-עשר מלך צרפת. המצודה הייתה בסיס צבאי של הקומנדו הבלגי עד 1977, ומאז היא פתוחה לתיירים. ממרומי המצודה נשקף נוף מרהיב על כל הסביבה.
הקתדרלה סנט אובן בעלת הכיפה הקלאסית מן המאה ה-18 נבנתה במקום שבו הייתה כנסייה עתיקה מן המאה ה-11.
ערים תאומות

אינדונזיה באנדונג, אינדונזיה
קנדה קוויבק סיטי, קנדה
סרביה סובוטיצה, סרביה
צרפת בורק-אן-ברס, צרפת
יפן אוגאקי (אנ'), יפן
ארצות הברית בלמונט (אנ'), ארצות הברית
ארצות הברית לפאייט, ארצות הברית
איטליה אמפולי, איטליה
רומניה קלוז'-נאפוקה, רומניה
שוודיה טיארפ (אנ'), שוודיה
ניהול על פי ערכים

מודל הערכים המשולש
מודל "ניהול על פי ערכים" (Managing By Values) הוא מודל ניהולי העוסק בעיצוב תרבות הארגון באמצעות זיהוי של הערכים החשובים ביותר שלו וניהול הארגון על פיהם. הערכים הללו, מהווים נגזרת של הגדרות החזון והייעוד של הארגון. בעוד שבעבר השימוש בערכים נחשב ל"רך מידי", לא מדיד (כ- "nice to have"), הרי שכיום הפך העיסוק בערכים כנושא מרכזי בארגון. הניסיון שהצטבר מוכיח כי כשערכי הפרט כפרט או כחלק מהארגון, עומדים בסתירה או בחוסר הלימה לסט ערכי הארגון, הדבר מייצר תופעות לוואי שליליות המשפיעות על ההתנהלות האישית ותחושת הנוחות הכללית, הן של הפרט, הן של תת-המערכות השונות בתוכה והן של הארגון כולו. הערכים חייבים לשמש כמצפן או כמגדלור של הארגון שלאורם היא פועלת. ארגונים אשר לא יסנכרנו את החזון והייעוד וייצרו מערכת ערכים משותפים יפעלו בצורה פחות טובה והרמונית וייתכן מאוד כי אף לא ישרדו לאורך זמן.
המודל מזהה שלוש קבוצות של ערכים ומנסה בשלב ראשוני לזהות את מערכת קשרי הגומלין שביניהם: ערכים אתיים, ערכים כלכליים וערכים רגשיים-תשוקתיים במבנה משולש ("המודל הטריאקסאלי"): קבוצת הערכים האתיים-חברתיים, קבוצת הערכים הכלכליים-פרקטיים וקבוצת הערכים הרגשיים- תשוקתיים. אמון (Trust) הוא "מגה ערך" במודל. כיום ארגונים נותנים משקל רב לסוגיית האמון ושמירה על טיפוחו בעוד שבעבר נתנו ארגונים משקל רב יותר לתהליכי הבקרה. לכל ארגון יש את מערכת האיזונים הייחודית (ה"DNA" הייחודי) והמודל איננו מטיף לכל תוצאה שהיא ובלבד שיהיו אלו תוצאה של דיאלוג ובחירת ערכים משותפים. העבודה עם שלושת צירי הערכים נותנת אפשרות "למבט על" (בדומה ל-"Google Earth"). בד בבד עם התפתחות המודל פותחו ותוקפו סט של ארגז כלים מקצועי: תוכנת ערכים, שאלוני ערכים ומשחקי ערכים (האחרון שבהם: "מה שחשוב...משחק ערכים"). המודל מציע תהליך סדור בבחינת "צעד אחר צעד"- משלב האבחון, דרך בחירת סט הערכים המשותפים-"ערכי הליבה", דרך "פירוק הערכים" ועד לשלב היישום והטמעת הערכים ותרגומם להתנהלות יום יומית בארגון. מאות ארגונים ברחבי העולם נחשפו עד היום למודל ומאגר הנתונים מתהליכים אלו מנותח על ידי פרופ' שמעון דולן (Prof. Simon Dolan) ב-אוניברסיטת ESADE בברצלונה ספרד.
המודל מהווה שלב התפתחותי למודלים: "ניהול על פי הוראות" ("Managing By Instructions"- MBI) ו"ניהול על פי יעדים" ("Managing By Objectives"- MBO והארגון האירופאי היוקרתי: "Conference Board Top Think Tank" הגדיר את המודל: "...המדובר במודל אשר מהווה נדבך חשוב בהתפתחות המודלים הניהוליים המובילים"... "Coaching By Values" by Dolan (2011), מציב את האתגר בחיבור שבין עולם האימון האישי ("Coaching") לבין עולם הערכים ("Values") כנושא מרכזי אשר באמצעותו: מנהלים, מורים, הורים ולמעשה כל אחד מאיתנו, יוכל להשתמש בכך כמנוף חשוב לניהול טוב יותר של חייו וחיי הצוות איתו הוא פועל.
ארגון לשכת המאמנים הבינלאומית (ICF) פרס את חסותו על המודל והעניק לו הכרה מקצועית.
בשנים האחרונות פועל המודל גם בצה"ל ונעשתה התאמה לעולם: פיקוד על פי ערכים לכשירות ערכית. המודל פועל בעולם החינוך על כל מגזריו ולאחרונה הוספה השפה הערבית לערכת "מה שחשוב...משחק ערכים, וערכים מנוקדים בעברית לעולם גני הילדים. מודל: "ניהוג משפחה על פי ערכים" (גרתי-נברו-לנדאו) פותח על מנת לתת מענה להתנהלות המשפחתית.
בשנת 2015 פדרציית האימון הבינלאומית- ICF הכירה במודל: "Coaching By Values" (אימון על פי ערכים) כמודל להסמכת מאמנים, אנשי חינוך ומנהלים בארגונים בעולם ובישראל.
ראו גם

קוד אתי
נמל התעופה הבין-לאומי איזמיר אדנאן מנדרס

נמל התעופה הבינלאומי איזמיר אדנאן מנדרס (טורקית İzmir Adnan Menderes Uluslararası Havalimanı) ממוקם במרחק של 18 ק"מ מדרום למרכזה של העיר איזמיר בטורקיה.
נמל התעופה החל לפעול ב-1987 וב-2006 נחנך בו טרמינל בינלאומי חדש שהוקם בסמוך מצפון לטרמינל הישן המשרת כיום טיסות פנים.
בטרמינל הישן 6 שערי עלייה למטוס, הוא משתרע על שטח של 28,500 מ"ר ומסוגל לטפל בתנועה בהיקף של 4 מיליון נוסעים בשנה. הטרמינל החדש משתרע על פני 107,699 מ"ר, יש בו 9 שערי עלייה למטוסים והוא מסוגל לתת מענה ל-5 מיליון נוסעים בשנה. בשנת 2007 עברו בנמל 3,635,414 נוסעים בטיסות פנים ו-1,600,890 נוסעים בטיסות בינלאומיות. באותה שנה טיפל הנמל במטען בהיקף של 50,300 טון. בנמל שני מסלולי המראה ונחיתה מקבילים באורך של 3,240 מטר וברוחב של 45 מטר, ושטחו הכולל הוא 8.23 קמ"ר.
טיסות לישראל וממנה

במרץ 2019 הודיעה טורקיש איירליינס על פתיחת קו בין הנמל לתל אביב, הקו החל לפעול ב-1 ביוני 2019, בתדירות של 4 טיסות שבועיות.
טיסות לישראל וממנה > סטטיסטיקת תנועות נוסעים

| שנה (חודשים) | מקומי | שינוי % | בינלאומי | שינוי % | סה"כ | שינוי % |
| --- | --- | --- | --- | --- | --- | --- |
| 2015 | 9,520,097 | 13% | 2,619,691 | 2% | 12,139,788 | 11% |
| 2014 | 8,358,864 | 8% | 2,577,908 | 4% | 10,936,772 | 7% |
| 2013 | 7,741,191 | 11% | 2,467,436 | 2% | 10,208,627 | 9% |
| 2012 | 6,945,027 | 13% | 2,411,257 | 1% | 9,356,284 | 10% |
| 2011 | 6,078,477 | 13% | 2,464,334 | 16% | 8,523,533 | 14% |
| 2010 | 5,357,610 | 18% | 2,127,457 | 28% | 7,485,067 | 21% |
| 2009 | 4,534,339 | 21% | 1,667,455 | 2%- | 6,201,794 | 14% |
| 2008 | 3,757,891 | 3% | 1,697,407 | 6% | 5,455,298 | 4% |
| 2007 | 3,635,414 |  | 1,600,890 |  | 5,236,304 |  |
הערות שוליים

↑  רשות שדות התעופה של טורקיה
נמל התעופה הבין-לאומי אליניקון

נמל התעופה הבינלאומי אליניקון (ביוונית: Διεθνής Αερολιμένας Ελληνικού) היה נמל התעופה של העיר אתונה, בירת יוון, במשך כשישים שנה, עד לסגירתו בשנת 2001.
תולדות הנמל

נמל התעופה נפתח ב-1938 כשבעה קילומטרים מדרום למרכזה של אתונה. בתחילה נקרא קלמקי (Kalamaki). בהמשך נקרא על שם הכפר אליניקו שלידו שכן.
במהלך הכיבוש הגרמני של יוון במלחמת העולם השנייה השתמש החיל האוויר הגרמני בשדה. לאחר המלחמה התירה ממשלת יוון לחיל האוויר של ארצות הברית להשתמש בו, ונוכחות זו נמשכה עד לשנת 1991.
פאתו המערבית של נמל התעופה גבלה בחוף הים. הוא שימש בבסיס פעולה מרכזי של חברת אולימפיק איירליינס היוונית. היו בו שני טרמינלים: הטרמינל המערבי שירת את חברת אולימפיק והטרמינל המזרחי, שתוכנן על ידי האדריכל אירו סארינן, שירת את יתר החברות שפעלו בנמל.
הנמל נסגר בחודש מרץ 2001, עם הפעלת נמל התעופה החדש של אתונה, שהוקם ממזרח לעיר. ערב סגירתו עברו בנמל כ-13.5 מיליון נוסעים מדי שנה והוא שירת 57 חברות תעופה שונות.
תולדות הנמל > הנמל לאחר סגירתו

לאחר סגירת הנמל הועבר ניהול המתחם לידי חברת Hellinikon SA. בחלק משטח המתחם הוקמו מתקני ספורט לצורך אירועי אולימפיאדת אתונה. גם אחד ממוסכי המטוסים בנמל הוסב למטרה זו.
בשנת 2005 נערכה תחרות מתכננים בינלאומית להסבת שטח הנמל לפארק מטרופוליטני. תוכנית זו טרם מומשה, בין השאר משום ששלטונות יוון שוקלים לפתח את הנמל במקום זאת לאזור מסחרי.
בשנת 2011 נפתח במבנה הטרמינל המערבי מוזיאון של חברת אולימפיק איירליינס. אוספו כולל גם שלושה מטוסים שחנו בנמל מאז שנסגר.
במהלך משבר ההגירה באירופה השתכנו במבני הנמל הסגור מהגרים ופליטים מאפגניסטן, פקיסטן, איראן, מרוקו וממדינות אחרות. במרץ 2016 שהו בו 4,120 אנשים.
תאונות ופעולות טרור

מספר תאונות אוויריות התרחשו בנמל ובסביבתו במהלך שנות פעילותו. בחמורה שבהן התרסק ב-8 בדצמבר 1969 מטוס של חברת אולימפיק איירליינס (מטוס DC-6 בטיסה 954 מכרתים) לתוך הר במהלך גישה לנחיתה בנמל. כל 90 יושבי המטוס נספו.
ב-26 בדצמבר 1968 ירו מחבלים בנמל התעופה לעבר מטוס של חברת אל על שהתכונן להמריא מהנמל. אדם אחד נהרג ואחרת נפצעה קשה.
ב-27 ביוני 1976 נחטפה טיסה 139 של אייר פראנס מתל אביב לפריז על ידי מחבלים שעלו עליה במהלך חניית ביניים בנמל. המטוס החטוף נחת באנטבה שבאוגנדה, חלק מנוסעיו שוחררו על ידי המחבלים. מרבית האחרים, ישראלים, שוחררו על ידי צה"ל במבצע יונתן ב-4 ביולי.
ב-23 בנובמבר 1985 נחטף מטוס של חברת איג'יפטאייר שהמריא מהנמל אל קהיר שבמצרים והונחת באי מלטה. פעולת קומנדו מצרית להשתלטות על המטוס במלטה ב-25 בנובמבר הסתיימה במותם של רוב נוסעי המטוס.
משפט אור

משפט אור הוא משפט בתורת הגרפים הקובע תנאי מספיק להוכחה כי גרף הוא המילטוני. כלומר אם גרף  G מקיים את תנאי המשפט, הרי ש- G מכיל מעגל המילטוני.
המשפט הוכח בשנת 1960 על ידי המתמטיקאי הנורווגי אור אוסטיין (Øystein Ore, 1899 - 1968) ונחשב לאחת התרומות המשמעותיות שלו בכלל התחומים המתמטיים בהם עסק.
ניסוח פורמלי

לכל גרף פשוט G בעל  n\geq 3 קודקודים, אם לכל שני קודקודים  x,y שאינם שכנים מתקיים  deg_{G}(x)+deg_{G}(y)\geq n אזי G גרף המילטוני.
המשפט קובע תנאי מספיק (אך לא הכרחי) לכך ש-G המילטוני, כלומר כל גרף המקיים את התנאי הוא המילטוני, אך לא בהכרח שכל גרף המילטוני מקיים את התנאי.
הוכחה

נניח בשלילה כי המשפט אינו נכון. כלומר, קיים מספר טבעי  n וקיים גרף בעל  n קודקודים המפר את המשפט - כך שהגרף מקיים את תנאי המשפט שלכל שני קודקודים  x,y שאינם שכנים מתקיים  deg_{G}(x)+deg_{G}(y)\geq n, אך הגרף אינו מכיל מעגל המילטוני (ולכן אינו המילטוני).
נסתכל כעת על קבוצת כל הגרפים על  n קודקודים המפרים את המשפט. לפי הנחת השלילה שלנו, זוהי קבוצה לא ריקה (שכן קיים בה לפחות הגרף שהנחת השלילה הניחה את קיומו), ועל כן נוכל לבחור מתוכה את הגרף בעל המספר המקסימלי של קשתות. נסמן גרף זה ב-  G. ברור שאם נוסיף קשת כלשהי ל-  G, נקבל גרף המילטוני שכן אחרת היינו מקבלים סתירה להנחתנו ש-  G הוא מקסימלי מבחינת מספר הקשתות שבו.
G אינו גרף מלא (כיוון שאז היה המילטוני) ולכן נתסכל על שני קודקודים  s,t בגרף  G שאינם מחוברים על ידי קשת.
מהמקסימליות של  G, נובע שיש מסלול המילטון  P=(s=v_{1},v_{2},...v_{n}=t) בין  s ל- t בגרף (מכיוון שמתוך המקסימליות של  G נובע שהוספת קשת  st ל- G יוצרת גרף המילטוני).
כיוון שהנחנו שמתקיים  deg_{G}(s)+deg_{G}(t)\geq n, אזי ניתן להראות שקיים  2\leq i\leq n-1 כך שמתקיים  sv_{i}\in E וגם  v_{i-1}t\in E (נוכיח קיום זה בסוף ההוכחה)
אך זה גורר סתירה להנחה כי  G אינו המילטוני, כיוון שאז  G יכיל מעגל הילטוני  (s,v_{i},v_{i+1},...v_{n-1},t,v_{i-1},v_{i-2},...,v_{2},s), כפי שניתן לראות בהמחשה המצורפת.
כעת נוכיח כי בהכרח קיים  2\leq i\leq n-1 כך שמתקיים  sv_{i}\in E וגם  v_{i-1}t\in E .
נסמן ב- \Gamma (s) את אוסף השכנים של  s וב- \Gamma (t), את אוסף השכנים של  t, מכיוון ש- s ו- t אינם שכנים, אז  \Gamma (s),\Gamma (t)\subseteq \{v_{2},\ldots ,v_{n-1}\}. נניח  \Gamma (s)=\{v_{i1},\ldots ,v_{ik}\} כאשר  i_{1}<\cdots <i_{k} ונגדיר  \Gamma ^{-}(s)=\left\{v_{i_{2}-1},\ldots ,v_{i_{k}-1}\right\}. כלומר  \Gamma ^{-}(s) מכיל את כל הקודקודים שיש להם אינדקס הקטן ב-1 מאיזשהו קודקוד הנמצא ב- \Gamma (s). שאיננו הקודקוד הראשון ב- \Gamma (s) (שימו לב שב- \Gamma (s) יש  k קודקודים ואילו  \Gamma ^{-}(s) יש רק  k-1 קודקודים).
ברצוננו להראות ש- \Gamma (t)\cap \Gamma ^{-}(s)\neq \emptyset , כלומר שקיים קודקוד שכן ל- t שהוא בעל האינדקס הנמוך ב- 1 מצומת השכן ל- s.
נניח בשלילה ש- \Gamma (t)\cap \Gamma ^{-}(s)=\emptyset . על כן  \Gamma (t) מוכלת כולה בקבוצה  \{v_{2},\ldots ,v_{n-1}\}\setminus \Gamma ^{-}(s)
זוהי קבוצה שגודלה  (n-2)-(k-1)=n-k-1, זאת משום שכל איברי  \Gamma ^{-}(s) נמצאים בתוך  \{v_{2},\ldots ,v_{n-1}\} (זו הסיבה שלא כללנו ב- \Gamma ^{-}(s) את הקודקוד  v_{i_{1}-1} שעלול היה להיות שווה ל- v_{1}). על כן  |\Gamma (t)|\leq n-k-1, אבל אז:
|\Gamma (s)|+|\Gamma (t)|\leq k+n-k-1=n-1\implies |\Gamma (s)|+|\Gamma (t)|=\deg(s)+\deg(t)\leq n-1
בסתירה להנחתנו ש-  |\Gamma (s)|+|\Gamma (t)|=\deg _{G}(s)+\deg _{G}(t)\geq n
לכן בהכרח קיים  2\leq i\leq n-1 כך שמתקיים  sv_{i}\in E וגם  v_{i-1}t\in E.
אי-אפשר לשפר את התנאי במשפט אור בדבר החסם התחתון על סכום הדרגות של קודקודים שאינם סמוכים. בפרט התנאי  deg_{G}(u)+deg_{G}(v)\geq n-1 אינו מספיק כדי להבטיח את קיומו של מעגל המילטוני, למשל, ניקח שני עותקים של הגרף המלא על  {\frac {n-1}{2}} קודקודים, נבחר בכל אחד מהם קודקוד ונמזג את שני הקודקודים שנבחרו לקודקוד אחד. בגרף המתקבל, דרגת כל צומת היא לפחות  {\frac {n-1}{2}}, ועל כן  deg_{G}(u)+deg_{G}(v)\geq n-1 לכל שני צמתים אך הגרף הזה אינו המילטוני.
משפט דירק

משפט דירק (Dirac Andrew Gabriel, 1984-1925) הוא מקרה פרטי של משפט אור, הקבוע כי לכל גרף  G עם  n\geq 3 קודקודים בו הדרגה המינימלית היא לפחות  {\frac {n}{2}} הוא בהכרח המילטוני.
משפט דירק > הוכחה

נניח שב- G כל צומת היא לפחות  {\frac {n}{2}}, אז סכום הדרגות של שני הקודקודים לא שכנים הוא לפחות  {\frac {n}{2}}+{\frac {n}{2}}={\frac {2n}{2}}, כך ש- {\frac {2n}{2}}=n\geq n, כלומר  G מקיים את תנאי הדרגות במשפט אור ולכן בהכרח המילטוני.
הערות שוליים

↑  Wrath of Math, הוכחת משפט אור, באתר יוטיוב
1 2 3  זאב נוטוב ותמיר טסה, תורת הגרפים, האוניברסיטה הפתוחה
המחשה להוכחת משפט אור. בגרף ישנו מסלול המילטוני  s,...t אך אינו מכיל מעגל הימלטוני, לכל היותר יכולה להתקיים אחת הקשתות  sv_{i} או  tv_{i-1} (מסומנות בכחול). כיוון שאם שתיהן מתקיימות אזי הוספתן למסלול והסרת קשת  v_{i-1}v_{i} (מסומנת באדום) תיצור מעגל המילטוני.
נבחרת מונקו בכדורסל

| --- | --- |
מונקו
 מידע כללי
 התאחדות:  Fédération Monégasque de Basketball
 הצטרפות:  1987
 השתייכות:  פיב"א אירופה
 
 משחק בינלאומי ראשון
 מונקו מונקו 100–87  קפריסין (מונטה קרלו, מונקו; 14 במאי 1987)
 הניצחון הכי גדול
 מונקו מונקו 100–87  קפריסין (מונטה קרלו, מונקו; 14 במאי 1987)
 ההפסד הכי גדול
 מונקו מונקו 40–108  קפריסין (סראוואלה, סן מרינו; 1 ביוני 2001)
 משחקי מדינות אירופה הקטנות
 הופעות:  6 (הראשונה ב-1987)
 ההישג הטוב:  , 1987
 
נבחרת מונקו בכדורסל היא נבחרת הכדורסל הלאומית של מונקו, המתחרה במשחקי מדינות אירופה הקטנות. נבחרת מונקו לא דורגה ברשימת הדירוג של פיב"א לגברים, נכון ל-10 באוגוסט 2024.
הישג השיא של הנבחרת הוא הזכייה במדליית זהב במשחקי מדינות אירופה הקטנות של 1987, שנערכו במונקו.
נבחרת מונקו נבדלת מקבוצת הכדורסל של מונקו, המשחקת בליגת העל הצרפתית בכדורסל וביורוליג.
הישגים > במשחקי מדינות אירופה הקטנות

| תחרות | מיקום | מש' | נ' | ה' |
| --- | --- | --- | --- | --- |
| מונקו 1987 |  | 3 | 3 | 0 |
| קפריסין 1989 | 6 | 4 | 1 | 3 |
| אנדורה 1991 | 6 | 3 | 0 | 3 |
| סן מרינו 2001 | 4 | 5 | 2 | 3 |
| מלטה 2003 | 6 | 3 | 0 | 3 |
| מונקו 2007 | 5 | 5 | 0 | 5 |
| סך הכל | סך הכל | 23 | 6 | 17 |
הערות שוליים

↑  דירוג לנבחרות לאומיות גברים באתר פיב"א
1 2  מתוך 6.
↑  3 ניצחונות בשלב הבתים וניצחון 80–75 על איסלנד בגמר
1 2 3 4  מתוך 7
↑  2 הפסדים בשלב הבתים והפסד למלטה 101–103 במשחק על המקום החמישי
↑  2 הפסדים בשלב הבתים והפסד למלטה 83–94 במשחק על המקום החמישי
↑  מאזן 1–2 בשלב הבתים, הפסד 40–108 לקפריסין בחצי הגמר והפסד לסן מרינו 54–81 במשחק על מדליית הארד
↑  2 הפסדים בשלב הבתים והפסד 68–69 לאנדורה במשחק על המקום החמישי
↑  סיימה עם 5 הפסדים בבית המשותף של 6 הנבחרות, אך קפריסין סיימה אחרונה טכנית בעקבות קטטה במשחקה נגד איסלנד
ערך זה הוא קצרמרבנושא כדורסל. אתם מוזמנים לתרום לוויקיפדיה ו.
סואי יוריס

סואי יוריס (בלטינית: sui iuris) הוא מונח לטיני שפירושו "בזכות עצמו" או באופן אוטונומי. במשפט האזרחי משמש המונח לציון כשירות במשמעותה המשפטית, היינו, יכולתו של אדם לנהל את ענייניו.
בכנסייה הקתולית משמש המונח לציון כנסיות וטקסים המהווים במקובץ את הכנסייה הקתולית. הגדולה שבכנסיות אוטונומיות אלו היא הכנסייה הלטינית, שבראשה עומד האפיפיור. בראש כנסיות אחרות, כמו הכנסייה המזרחית, עומד פטריארך. תחת סואי יוריס מסוים יכולה להתקיים היררכיה כנסייתית של בישופים, דיאקונים וכמרים.
מונח דומה משמש ביחס למיסיונים, למרות העדר מבנה היררכי דומה לזה של סואי יוריס אחרים. בראש מיסיונים אלו מועמד פרפקטור אפוסטולי ולמיסיון ניתנת אוטונומיה ההופכת אותו מנותק מיחסי כפיפות לדיוקסיה, ויקריה אפוסטולית או פרפקטורה אפוסטולית. הסיבה לניתוק היא בדרך כלל ניתוק פיזי מאזור של דיוקסיה מסוימת. כך, בשנת 2004 היו אחד עשר מיסיונים כאלו שמוקמו באיים באוקיינוס האטלנטי, באוקיינוס השקט ובאזורים מרוחקים במרכז אסיה.
משולש שרפינסקי

משולש שֶׁרְפִּינְסְקִי הוא פרקטל מפורסם הנקרא על שם המתמטיקאי הפולני ואצלב שרפינסקי, שתיאר אותו ב-1915
.
משולש שרפינסקי
מבנה זה הוא אחת הדוגמאות היסודיות לצורה המורכבת מעותקים מוקטנים של עצמה (הצורה בנויה משלושה עותקים של עצמה המוקטנים בחצי). ישנן דרכים רבות ופשוטות ליצירת הפרקטל, שהפשוטה שביניהן היא על ידי סילוק חוזר של משולשים הולכים וקטנים ממשולש התחלתי. המשולש קשור למגוון שעשועים מתמטיים הכוללים את מגדלי האנוי ואת משולש פסקל.
בנייה > שיטת סילוק המשולשים

ניתן לבנות את משולש שרפינסקי ממשולש מישורי נתון, באופן הבא:
מתחילים ממשולש שחור מלא, מחלקים אותו ל-4 משולשים שאורך צלע כל אחד מהם הוא חצי מאורך צלע המשולש המרכזי. עתה חותכים החוצה את המשולש המרכזי מבין 4 המשולשים. בשלב הבא חוזרים על הפעולה עבור 3 המשולשים שנותרו (מחלקים כל אחד ל-4 רבעים וחותכים החוצה את המרכזי). כאשר חוזרים על הפעולה הזאת אין סוף פעמים מתקבל משולש שרפינסקי.
בנייה > שיטת בניית משולשים

בשיטה זאת מתחילים בציור של המתאר של משולש בשלב הראשון, ובשלב השני מניחים משולש הפוך, מוקטן בחצי בתוך המשולש.  בשלב הבא מניחים 3 משולשים הפוכים קטנים בתוך המשולשים הקטנים שנוצרו וכך הלאה.
בנייה > שיטת מכונת הצילום

נבנה מכונת צילום היוצרת מהצורה שמוכנסת לתוכה תמונה הכוללת שלושה עותקים מוקטנים של הצורה המוכנסת, אשר מונחים אחד מלמעלה אחד מימין ואחד משמאל. כאשר מכניסים צורה כלשהי למכונה בשלב הראשון, ובכל שלב את הפלט של השלב הקודם מזינים חזרה לתוך המכונה, אזי לאחר אין סוף איטרציות מקבלים את משולש שרפינסקי.
בנייה > שיטת משחק הכאוס

בוחרים שלוש נקודות כלשהן במישור, לא על קו אחד, שאותן נסמן A,B ו- C.  עתה בוחרים נקודה אחרת כלשהי במישור לה נקרא נקודה 1. עתה בכל שלב במשחק יוצרים נקודה חדשה באופן הבא: בוחרים באקראי את אחת הנקודות A, B או C, והנקודה ה n+1 תסומן בחצי הדרך שבין הנקודה n והנקודה שנבחרה. כאשר חוזרים על המשחק הזה אינסוף פעמים מקבלים את משולש שרפינסקי.
משולש פסקל ואוטומטים תאיים

1
        1   1
      1   2   1
    1   3   3   1
  1   4   6   4   1
1   5  10  10   5   1
משולש פסקל עד השורה הששית
כאשר צובעים בשחור את המספרים האי-זוגיים במשולש פסקל ואת המספרים הזוגיים צובעים בלבן, אזי מתקבל משולש שרפינסקי. באופן דומה ניתן לראות שמשולש פסקל נבנה על ידי אוטומט תאי באופן הבא: מתחילים משורת משבצות לבנה מלבד המשבצת האמצעית שצבועה שחור.  עתה בכל תור יוצרים שורה חדשה מתחת כאשר משבצת בשורה החדשה תהיה צבועה שחור אם המשבצת שמעליה או המשבצת שמעליה מצד שמאל שחורות, והיא תהיה לבנה אם שתי המשבצות הללו לבנות או שתיהן שחורות.
אוטומט דומה המייצר פרקטל דומה למשולש שרפינסקי מבוסס על הכלל הבא: מבין המשבצת שמעליה, והמשבצות שמעליה מצד ימין ושמאל, סופרים כמה מהם שחורות, אם מספר זה הוא אי-זוגי אזי המשבצת החדשה תהיה צבועה שחור, אחרת היא תהיה צבועה לבן.
מגדלי האנוי

במשחק הפופולרי מגדלי האנוי אם מסמנים כל מצב חוקי במשחק בנקודה, ומקשרים מצבים שביניהם ניתן לעבור מאחד לשני בקו, אזי מקבלים גרף של המשחק, שצורתו היא משולש שרפינסקי.
ממד האוסדורף

שיטות הבנייה השונות של משולש שרפינסקי משמשות להסבר פשוט של הבעייתיות בייחוס ממדים שלמים לצורות פרקטליות. שיטת הבנייה של החסרת שטחים מבוססת על שטחים דו-ממדיים, ולכן ניתן היה לצפות שמשולש שרפינסקי יהיה דו-ממדי. לעומת זאת, בניית משולשים מבוססת על קווים: צורות חד-ממדיות, ומשחק הכאוס מבוסס על נקודות: צורות אפס-ממדיות, ולכן ניתן היה לצפות שהצורה תהיה מממדים 1 או 0 בהתאמה. טענות אלו מראות את הצורך בבחינה מחודשת של המושג מימד, כפי שנעשתה על ידי מנדלברוט והאוסדורף.
למשולש שרפינסקי יש ממד האוסדורף  \ {\frac {\log 3}{\log 2}}\approx 1.585, ובפרט, השטח שלו הוא 0.
פרקטלים דומים

הרעיונות הבסיסיים שעומדים מאחורי משולש שרפינסקי משמשים גם לבניית מגוון רחב של פרקטלים דומים כגון:
פירמידת שרפינסקי: גרסה תלת־ממדית של המשולש, שבה - במקום החסרת שטחים משולשים - נעשה שימוש בהחסרת טטרהדרים מתוך טטרהדר התחלתי.
שטיח שרפינסקי: מבוסס על החסרת ריבועים במקום משולשים.
ספוג מנגר (שהומצא על ידי קרל מנגר): הגרסה התלת־ממדית של שטיח שרפינסקי (החסרת קוביות).
פתית השלג של קוך.
פירמידת שרפינסקי
שטיח שרפינסקי
ספוג מנגר
ראו גם

מדיה וקבצים בנושא  בוויקישיתוף
שטיח שרפינסקי
ספוג מנגר
הערות שוליים

↑  W. Sierpiński,
Sur une courbe dont tout point est un point de ramification,
C. R. Acad. Sci. Paris 160(1915) 302-305
| --- | --- |
בקרת זהויות :  GND: 4267564-9 
תיאור גרפי של שלבי הבנייה
האבולוציה של משולש שרפינסקי
שיטת מכונת הצילום ליצירת משולש שרפינסקי
אנימציה של יצירת משולש שרפינסקי בשיטת משחק הכאוס
הגרף של חידת מגדלי האנוי שבה שתי דיסקיות
ניבלונגנטרויה

ניבֶּלוּנְגֶנטְרוֹיֶה (Nibelungentreue, מילולית: "נאמנות ניבלונגית") הוא ביטוי בגרמנית המציין נאמנות מוחלטת וללא תנאי, גם במחיר של מוות ודאי. מקור הביטוי בצורך בנאמנות מוחלטת של הווסלים לאדוניהם, בגרמניה של ימי הביניים.
המקור הספרותי

באפוס הגרמני "שירת הניבלונגים" מצווה המלכה ברונהילדה על וסל המלך, האגן איש טרונג, להרוג את הגיבור המיתולוגי זיגפריד, אשר חילל את כבודה. לאחר הרצח, דורשת אלמנתו של זיגפריד, קרימהילדה, לנקום ברוצח בעלה, אך גונתר, המלך (ואחיה של קרימהילדה) מסרב לבגוד במשרתו.
לאחר זמן, קרימהילדה נישאת לאטצל, ומתכננת את הנקמה בהאגן ובבני משפחתה. היא מזמינה אותם לארצו של בעלה, כביכול על מנת ליישר את ההדורים ביניהם, והם נענים בחיוב להזמנתה.
בדרכם אל ממלכתו של אצטל, מתגלה להאגן כי אם ימשיכו במסע, יבוא הקץ על כל חברי המשלחת. על אף הידיעה, הם ממשיכים בדרכם לעבר מוות ודאי, תוך קיום מצוות הנאמנות לה הם מחויבים מתוקף שבועתם הפיאודלית.
נאומו של פון בילוב ברייכסטאג

ב-29 במרץ 1909 נשא הנסיך ברנהרד פון בילוב, אז קנצלר האימפריה הגרמנית, נאום בבניין הרייכסטאג באשר למחויבותה של גרמניה כלפי שכנתה, האימפריה האוסטרו-הונגרית, בעקבות משבר בוסניה. בנאום זה הוא השתמש במונח ניבלונגנטרויה על מנת להדגיש לשומעיו את עומקה של מחויבות זו:
"רבותי, קראתי במקום כלשהו הערה נלעגת על מעמדנו כווסלים כביכול של הקיסרות האוסטרו-הונגרית. זאת אי-הבנה מצערת. אין כאן ריב על עליונות כזו שבין שתי הממלכות בשירת הניבלונגים; אך אין אנו רוצים לפגוע בנאמנות הניבלונגים ביחסנו עם אוסטרו-הונגריה, נאמנות קדושה, שעליה אנו רוצים לשמור."
ישנם מספר חוקרים, בהם יואכים היינצלה ופרנץ פון ליסט, הטוענים כי הניבלונגנטרויה היא שהביאה לפרוץ מלחמת העולם הראשונה. ליסט, פרופסור לחוק הפלילי ולחוק הבינלאומי, ומייסד בית הספר לחקר החוק הפלילי בגרמניה, הפך את ההיגד בדבר "נאמנות הניבלונגים" לנושא באחד מנאומי המלחמה ("נאומים גרמניים בתקופה קשה") שנישאו באותה העת על ידי פרופסורים ברלינאים. הנאום, מיום 18 בנובמבר 1914 (כשלושה חודשים לאחר פרוץ מלחמת העולם הראשונה), קובע בין היתר:
"ועכשיו, גברותי ורבותי, עלינו להציג את השאלה: מהי נאמנות הניבלונגים? מה לשתי המלָכות ביצירה זו, ולרייך הגרמני  ולאוסטרו-הונגריה? מה הביא את הקנצלר של הרייך לערוך השוואה זו? [...] האגן יודע כי הקרב האחרון, וכי הבורגונדים, על אף אומץ לבם, יובסו בקרב מול עדיפותם המספרית המכרעת של אויביהם. ואז הוא מחפש לעצמו שותף לקרב האחרון, אח לנשק, ומוצא אותו בפייטן, הלא הוא פולק פון אלזיי, המיטיב מאין כמוהו לעשות שימוש בחרב ובכינור גם יחד. מאותו רגע עומדים השניים נאמנים איש לרעהו בקרב, מול יתרון האויב ביחסי כוחות, וזאת עד הרגע האחרון. בלילה הראשון, כאשר גיבורי הבורגונדים שכבו לישון באולם, שומרים האגן ופולקר בחוץ על המדרגות, ואיש מבין ההונים לא מעז להתקרב אל שני הגיבורים מזרי האימה. וכאשר ביום המחרת הקרב מתלקח, הם מכים את חבורת היריבים, נלחמים זה לצד זה וקוטלים באויביהם על ימין ועל שמאל עד אשר פולקר נופל חלל והאגן נפצע ונופל בשבי. איני יודע, גברותי ורבותי, אם, כאשר דיבר קנצלר הרייך, הנסיך בולוב, על נאמנות הניבלונגים, עמדה מול עיניו דווקא תמונה אחרונה זו שהזכרתי. מכל מקום, נוכל להשתמש בה כסמל ליחסה של גרמניה לאוסטרו-הונגריה. מזה גרמניה הפרוסית בדמותו של האגן הגא והזועם, בעל הזרוע הנטויה ונשק הקטל בידיו, ומזה פולקר הנגן בכינור, הפייטן רב-ההשראה, המיומן בקרב ובשיר, סמלה של אוסטרו-הונגריה המיטיבה לזמר ועם זאת שֹשֹה אלי קרב."